text: Chay p'unchaytataj mamawan wawanwanqa karuta ayqerqanku mana rejsisqa llajtaman chayanankukama. Jukumaritaj kutirimusqa, rikusqa punku kicharisqata y ni pi chay ukhupi kasqanta. Chay rikuspa t'ukulla qhepasqa; chaymanta, t'ukun pasaytawan, saqesqata rikukuspa, waqarqa; chujchasnintataj t'irakorqa, llakiymantataj asqha p'unchaykunata mana mikhuspa karqa.